**ŽIVJETI LJUBAV, VJERU I NADU U OBITELJI**

Svaki čovjek dolazi iz obitelji, ona daje ljubav i sigurnost, smisao životu.

Svaki čovjek ima neutaživu želju da bude ljubljen. LJUBAV je jedna od darovanih Božjih kreposti i usmjerava nas Kristu. Jer Krist je ljubav. Olakšava križ pojedinca i obitelji i djeluje preko njih. Ljubav i sreća u obitelji nenadomjestivi su i oni znače biti upravo ono što jesmo. Obitelj i ljubav su zemlja iz koje rastemo i izlazimo u život kao osobe. Obitelj uči darivati drugima poštovanje, vrijeme, zahvalnost, a osobito ljubav. Obitelj nije samo društvena institucija, nego je prvenstveno slika zajedništva kojeg Krist ostvaruje sa svojom Crkvom. Stoga je ona ugaoni kamen žive vjere. Da bismo imali vjeru, nadu i ljubav prema nebeskom Ocu nužno je upoznati Njega kakav on jest. Sam Bog se utjelovio (postao čovjekom) u Nazaretskoj obitelji. Došao je k nama da bi ovu zemlju pretvorio u raj, a sve ljude u jednu veliku Božju obitelj. Zato smo u Isusu svi braća i sestre - djeca nebeskoga Oca. Obitelj možemo nazvati *svetištem i ognjištem ljubavi*.

VJERA se u obitelji očituje u njenoj evangelizaciji, može se reći da je vjera bez djela mrtva. Poznato nam je da su prvi koraci vjere učinjeni upravo u obitelji, jer roditelji su, svojom riječju, primjerom i svjedočenjem, prvi odgojitelji i prenositelji vjere. Zato je obitelj prva škola vjere Kristovih učenika. Sudjelujući u životu i poslanju Crkve, ona postaje zajednica koja vjeruje i širi vjeru. Kroz obitelj protječe život koji je Krist dao Crkvi i kroz njihovu svakodnevicu razlijeva se na cijeli svijet. Preko obitelji Krist se spaja sa svijetom i priprema opće zajedništvo sa sobom. Kršćanska obitelj se trudi koračati prema Bogu. Obitelj svojim članovima pruža mogućnost da dopru do smislenog ispunjenja života kao što se kamenčić mozaika mora dobro uklopiti u cijelu sliku da bi ona dala cjelovitost. U obitelji se uči raditi, biti odgovoran, snalažljiv, tamo se uči što je *pravda.* U obitelji se oblikuju ljudske osobe - njihovi umovi i duše. Sposobnost razumijevanja i praštanja uvelike se nadahnjuje vjerom. Odnos s Bogom na temelju vjere znači povjerljiv odnos s Bogom.

NADA je treća bogoslovna krepost i to je čežnja za istinskom srećom. I kada obitelj zapadne u krizu, kada se drobi, ne smije nestati nade. Nada nestaje kada obitelj izgubi Krista i milosnu pomoć Duha Svetoga. Po nadi vjernici očekuju zajedništvo s Bogom kao smisao života. Nada nas štiti od očaja, preuzetnosti, malodušja. Znakovi nade jedne obitelji su njeni sakramenti kojima živi autentičan vjernički život. Znakovi nade su obiteljska molitva, život po Božjim zapovijedima i Evanđelju. Znakovi nade su i svjedočenje bračne vjernosti, otvorenost životu, kršćanski odgoj djece.

Obitelj je nepresušno vrelo svetosti, ljubavi i života – prva i najveća životna škola. Obitelj je početak, izvor i korijen ljudskoga društva, Crkve i domovine. Sudbina naše Crkve i domovine ovisi o stanju obiteljskoga života. Stoga je moramo čuvati. Samo je jedan čovjek uvijek udovoljavao svim Božjim zahtjevima. To je naš Gospodin, koji je i naš uzor. Slijedimo ga i u svojim obiteljima! Onda nas Bog može i hoće blagosloviti!